પ્રથમ ચરણમાંં જયાં મતદાન છે તે સૌરાષ્ટ્ર અને દક્ષિણ ગુજરાતમાં તો ચૂંટણીનો પ્રચાર પૂરવેગમાં ચાલી રહ્યો છે અને બીજા તબક્કાની ચૂંટણીમાં હવે લાંબી કવાયત બાદ અંતે ભાજપ – કૉંગ્રેસ સહિતના રાજકીય પક્ષોએ મુરતિયા મેદાનમાં ઉતારી દીધા છે. ગુજરાત વિધાનસભાની ૧૮ર બેઠકોની ચૂંટણીનાં જંગમાં આ વખતે અનેક રસપ્રદ મુદ્દાઓ સામે આવી રહ્યા છે. ઉમેદવારો ફાઈનલ થયા બાદ ગુજરાતનાં રાજકીય વર્તુળોમાં સેફ પેકેજનો એક મુદ્દો ભારે ચર્ચામાં છે. મતલબ કે અનેક મોટા નેતાઓએ પોતાની બેઠકને સેફ કરવા માટે જ્ઞાતિ – જાતિનાં અને પક્ષોનાં સમીકરણો એવા ગોઠવ્યા છે કે તેમની જીત પાક્કી બની જાય અને આવી વ્યૂહ રચનામાં ભાજપ અને કૉંગ્રેસનાં કેટલાય મહારથીઓ સફળ થયા છે.